**Οι 16 εντολές για ασφαλές Internet**

**α.** Δεν αποκαλύπτω ποτέ **προσωπικές λεπτομέρειες** στο Διαδίκτυο, όπως το πραγματικό μου όνομα, τη διεύθυνση και το τηλέφωνό μου, το όνομα του σχολείου μου. Το ίδιο κάνω και για πληροφορίες τις οικογένειάς μου και των φίλων μου ή τρίτων ανθρώπων.

**β. Ενημερώνω το γονέα μου** στην περίπτωση που διαβάσω στο Διαδίκτυο κάτι που με ενοχλεί, μου φαίνεται ύποπτο ή πολύ καλό για να είναι αληθινό.

**γ. Αντιμετωπίζω** τους άλλους χρήστες του Διαδικτύου **με τον ίδιο τρόπο** που θα ήθελα να μου φέρονται κι αυτοί.

**δ.** Δεν κατηγορώ ούτε προσβάλλω κάποιον στο Διαδίκτυο θεωρώντας ότι **αστειεύομαι,** γιατί το αστείο μου μπορεί να μη γίνει αποδεκτό.

**ε.** Μπορώ να διασκεδάζω στον **εικονικό κόσμο** του Διαδικτύου, όμως πάντα αναγνωρίζω ότι διαφέρει από τον **πραγματικό κόσμο.**

**ζ.** Ποτέ δεν **συναντώ** στο φυσικό κόσμο άτομα που γνωρίζω μόνο μέσα από το Διαδίκτυο, και όχι στην πραγματικότητα, καθώς αυτά τα άτομα παραμένουν **άγνωστοι**.

**η.** **Διασταυρώνω** πάντα **το υλικό** που βρίσκω στο Διαδίκτυο με άλλες πηγές, όπως βιβλία, εφημερίδες, περιοδικά.

**θ.** Δεν κάνω ποτέ **αγορές** από το Διαδίκτυο αν δεν είναι **δίπλα μου ένας γονέας** και ποτέ από ιστοχώρους που δεν γνωρίζω εάν είναι έγκυροι.

**ι.** Κάνω τακτικά **διαλείμματα** όταν είμαι στο Διαδίκτυο, για να ξεκουράζονται τα μάτια μου.

**κ.** **Δε ζητώ** στο Διαδίκτυο από άλλους **να αποκαλύψουν** προσωπικές τους πληροφορίες.

**λ.** Δεν ενδιαφέρομαι για **υλικό** που απευθύνεται **σε ενηλίκους**, αναζητώ ιστοσελίδες για παιδιά.

**μ.** Η **αντιγραφή** από το Διαδίκτυο μπορεί να είναι παράνομη. **Δεν αντιγράφω έτσι απλώς κείμενα** από υλικό του Διαδικτύου για τις εργασίες μου, γιατί είναι σαν να κλέβω. Ζητώ και παίρνω πάντα την **άδεια** του συγγραφέα της ιστοσελίδας για τη χρήση υλικού από το Διαδίκτυο.

**ν. Δεν «κατεβάζω» μουσικές και ταινίες** από ιστοσελίδες του Διαδικτύου, εάν δεν είμαι σίγουρος/η ότι οι ιστοσελίδες είναι αξιόπιστες, ότι οι μουσικές και οι ταινίες προσφέρονται δωρεάν και ότι δεν καταπατώ πνευματική ιδιοκτησία τρίτων. Οι έγκυρες ιστοσελίδες αναγράφουν ευκρινώς, εάν οι υπηρεσίες τους είναι δωρεάν ή επί πληρωμή.

**ξ.** Όταν μπαίνω στο Διαδίκτυο από ξένο υπολογιστή, προσπαθώ να **μπαίνω μόνο σε ιστοσελίδες που δεν χρειάζονται κωδικούς μου**, ειδικά εάν η σύνδεση στο Διαδίκτυο δεν είναι προστατευμένη. Ειδάλλως, δεν μπορώ να είμαι σίγουρος/η ότι κάποια προσωπικά στοιχεία μου δεν θα κλαπούν.

**ο.** Δεν προωθώ *e-mail* που έλαβα και που βρίσκω απαράδεκτο, γιατί είναι σαν να προωθώ *ανεπιθύμητη αλληλογραφία (Spam)*.

**π. Προστατεύω τους κωδικούς μου** και δεν τους δίνω σε κανένα, ακόμα και στους καλύτερούς μου φίλους. Αλλάζω τους κωδικούς μου τακτικά και αμέσως εάν υποπτευθώ ότι κάποιος μπορεί να τους έχει υποκλέψει.